ജീവന് കൈയിലെടുത്ത് ഓടിക്കടന്ന പാലത്തില് കാഴ്ചകാണാന് അവനെത്തി 2018 ഓഗസ്റ്റ് 15ന് ഉച്ചകഴിഞ്ഞ് മൂന്നോടടുത്തപ്പോള് ചെറുതോണി പാലത്തിലൂടെ എന്ഡിആര്ഫ് ഉദ്യോഗസ്ഥന്റെ മാറില് പതിഞ്ഞുകിടന്ന് ജീവിതത്തിലേക്ക് ഓടിക്കയറിയ സൂരജ് രണ്ടുവര്ഷത്തിനുശേഷം ചെറുതോണി ഡാം വീണ്ടും തുറന്നപ്പോള് വെള്ളമൊഴുകുന്ന കാഴ്ചകാണാന് പിതാവിനോടൊപ്പം അതേ പാലത്തിലെത്തി. അന്ന് ചെറുതോണി അണക്കെട്ടിന്റെ അഞ്ചു ഷട്ടറുകളും ഉയര്ത്തി വെള്ളം ചെറുതോണി പുഴയിലൂടെ കുതിച്ചു പായുന്പോഴാണ് ഗാന്ധിനഗര് കോളനിയിലെ താമസക്കാരനായ കാരക്കാട്ട് പുത്തന്വീട്ടില് വിജയരാജിന്റെയും മഞ്ജുവിന്റെയും മകന് സൂരജിന് തുള്ളിവിറയ്ക്കുന്ന പനി ഉണ്ടായത്. ഒപ്പം ശ്വാസ തടസവും.അണക്കെട്ട് തുറന്നവിവരം അറിയാമെങ്കിലും കുഞ്ഞിനെ എത്രയുംവേഗം ഇടുക്കി ജില്ലാ ആശുപത്രിയില് എത്തിക്കണം. മറ്റൊന്നും ആലോചിച്ചില്ല. കുട്ടിയേയും എടുത്ത് വിജയരാജ് ചെറുതോണി പാലത്തിലൂടെ മറുകരയിലേക്ക് ഓടാന് ശ്രമിച്ചു. പെട്ടെന്ന് എന്ഡിആര്എഫിന്റെ ഒരു ഉദ്യോഗസ്ഥന് കുട്ടിയെ ബലമായി പിടിച്ചുവാങ്ങി നിങ്ങള് പിന്നാലെ വന്നാല് മതി എന്നുപറഞ്ഞ് വെള്ളം കവിഞ്ഞൊഴുകുന്ന പാലത്തിലൂടെ മാറുകരയിലേക്ക് ഓടി. പിന്നാലെ വിജയരാജും. പാലത്തിലപ്പോള് കാല്പാദം മൂടി മാത്രമേ വെള്ളമുണ്ടായിരുന്നുള്ളു. ഇവര് പാലം കടക്കുകയും ഒരാള് പൊക്കത്തില് പാലത്തില് വെള്ളം പൊങ്ങി. ഒരുനിമിഷം വൈകിയിരുന്നെങ്കില്.... ഇപ്പോഴും ഓര്ക്കുന്പോള് ഭയം തോന്നുകയാണെന്ന് വിജയരാജ് പറയുന്നു. ആ ഉദ്യോഗസ്ഥരെ പിന്നീട് കണ്ടിട്ടില്ല. ഒരു നന്ദിവാക്കുപോലും പറയാന് കഴിഞ്ഞില്ലെന്ന് അദ്ദേഹം ആകുലപ്പെടുന്നു. വിജയരാജിനും മകന് സൂരജിനും ഇതു രണ്ടാം ജന്മമാണ്. ആശുപത്രിയില്നിന്നും മരുന്നും വാങ്ങി തിരികെ ചെറുതോണിയില് എത്തിയപ്പോഴാണ് ഗാന്ധിനഗര് കോളനിയിലുള്ള തന്റെ വീട്ടിലേക്ക് പോകാന് മാര്ഗമില്ലെന്നറിഞ്ഞത്. തന്റെ കൈവശം പണവുമില്ല. ശക്തമായ മഴ. അപരിചിതനായ ഒരു പോലീസ് ഓഫീസര് 100 രൂപ എടുത്തു തന്നു. ഇതൊന്നുമറിയാതെ സൂരജ് അച്ഛന്റെ തോളില് മയങ്ങുകയായിരുന്നു. പിന്നീട് ഒരു സുഹൃത്തിന്റെ ബൈക്കില് കുട്ടിയുമായി കിലോമീറ്റര് ചുറ്റിക്കറങ്ങി രാത്രി ഏഴോടെ വീട്ടിലെത്തി. അന്ന് രാത്രി അയല്പക്കത്തുണ്ടായ ഉരുള്പൊട്ടലില് അഞ്ചുപേര് മരിച്ചു. അതോടെ ഇവരുടെ കുടുംബം ദുരിതാശ്വാസ ക്യാന്പിലേക്കും മാറ്റപ്പെട്ടു.ഓരോ വര്ഷവും മഴക്കാലം ആരംഭിക്കുന്പോള് വിജയരാജിന്റെയും കുടുംബത്തിന്റെയും ഉള്ളില് തീയാണ്. എന്നാലും അണക്കെട്ട് തുറന്നപ്പോള് മകന് സൂരജിനെയും ഭാര്യ മഞ്ജുവിനെയും മകള് മഞ്ജിമയെയും കൂട്ടി വിജയരാജ് ചെറുതോണി പാലത്തിലെത്തിയിരുന്നു. ഇപ്പോള് ആറു വയസുള്ള സൂരജ് ഇടുക്കി ന്യുമാന് സ്കൂളിലെ ഒന്നാംക്ലാസ് വിദ്യാര്ഥിയാണ്.